കോവിഡ്: കേന്ദ്രസംഘം ഇന്ന് കേരളത്തില് തിരുവനന്തപുരം: കേരളത്തിലെ കോവിഡ് വ്യാപന സാഹചര്യം വിലയിരുത്തുന്നതിനായി കേന്ദ്ര ആരോഗ്യ മന്ത്രാലയം നിയോഗിച്ച സംഘം ഇന്ന് സംസ്ഥാനത്തെത്തും. നാഷണല് സെന്റര് ഫോര് ഡിസീസസ് കണ്ട്രോല് ഡയറക്ടര് ഡോ. എസ്.കെ. സിംഗിന്റെ നേതൃത്വത്തിലുള്ള സംഘമാണ് ഇന്ന് വൈകുന്നേരത്തോടെ തിരുവനന്തപുരത്തെത്തുക. രോഗവ്യാപനം കൂടുതലുള്ള ജില്ലകളില് സംഘം രണ്ടായി തിരിഞ്ഞ് പരിശോധന നടത്തും.കേരളത്തില് കൂടുതല് കോവിഡ് കേസുകള് റിപ്പോര്ട്ട് ചെയ്യപ്പെടുന്ന സാഹചര്യം വിലയിരുത്തുകയും രോഗവ്യാപനം നിയന്ത്രിക്കാന് സഹായിക്കുകയുമാണ് സംഘത്തിന്റെ ദൗത്യം. രോഗവ്യാപനം കൂടുതലുള്ള സ്ഥലങ്ങള് സന്ദര്ശിക്കുന്ന സംഘം സംസ്ഥാനത്തെ ആരോഗ്യ വിദഗ്ധരുമായും ആരോഗ്യമന്ത്രി വീണാ ജോര്ജുമായും കൂടിക്കാഴ്ച നടത്തും.കേരളത്തിലെ രോഗവ്യാപനം ആശങ്കയുളവാക്കുന്നതാണെന്നു ആരോഗ്യമന്ത്രാലയം ചൂണ്ടിക്കാട്ടിയിരുന്നു. സംസ്ഥാനത്തെ ആറ് ജില്ലകളിലെ ടിപിആര് 10 ശതമാനത്തിനു മുകളിലാണ്. 1.54 ലക്ഷം ആളുകള് ചികിത്സയിലുണ്ട്. കര്ശന നിയന്ത്രണങ്ങള് പാലിക്കണമെന്ന് ആവശ്യപ്പെട്ട് നേരത്തെ കേന്ദ്രം സംസ്ഥാനത്തിനു കത്തയച്ചിരുന്നു. ഇതിനു തുടര്ച്ചയായിട്ടാണ് വീണ്ടും കേന്ദ്ര സംഘത്തെ നിയോഗിച്ചിരിക്കുന്നത്.സംസ്ഥാനത്ത് വരുന്ന മൂന്നാഴ്ച വളരെ നിര്ണായകമാണെന്നു ആരോഗ്യമന്ത്രി വീണ ജോര്ജ് കഴിഞ്ഞ ദിവസം വ്യക്തമാക്കിയിരുന്നു. ഏറെ ജാഗ്രത പാലിക്കണം. ആള്ക്കൂട്ടം പരമാവധി ഒഴിവാക്കണം. വീട്ടിലെ ചടങ്ങുകളില് പരമാവധി ആളുകളുടെ എണ്ണം കുറയ്ക്കണമെന്നും മന്ത്രി ആവശ്യപ്പെട്ടിരുന്നു.